钦定古今图书集成/明伦汇编/闺媛典/第358卷
## 钦定古今图书集成/明伦汇编/闺媛典/第358卷

| 钦定古今图书集成 明伦汇编 第三百五十八卷 |

| |

钦定古今图书集成明伦汇编闺媛典

第三百五十八卷目录

闺艳部杂录

闺媛典第三百五十八卷

《诗经正义》美女而谓之姬姜者，以黄帝姓姬，炎帝姓
姜，二姓之后，子孙昌盛，其家之女美者尤多，遂以姬
姜为妇人之美称。成九年《左传》引《逸诗》云：“虽有姬姜，
无弃憔悴。”是以姬姜为妇人美称也。

《穆天子传》：赤乌之人好献女于天子，女听女列为嬖
人，曰：“赤乌氏，美人之地也，宝玉之所在也。”

《庄子》：“西施毛嫱，人之所美也，鱼见之深入，鸟见之高
飞。”

《慎子》：毛嫱西施，“天下之至姱也。衣以被褐，则见者皆
走；易以元緆，则行者皆止。”

《越绝书》：“美人宫，周五百九十步，陆门二，水门一。今北
坛利里丘土城”，句践所习教美女西施、郑旦宫台也。
女出于苎罗山，欲献于吴，自谓东陲僻陋，恐女朴鄙，
故近道居。去县五里。

《鸿烈解》：“待西施、毛嫱而为配，则终身不家矣。”

《画西施之面》，美而不可说。

佳人不同体，美人不同面。

美女摈于宫。

《美人》者非必“《西施》之种。”

《说苑》：“美女者，丑妇之仇也。”

《书》曰：“五事，一曰貌。貌若男子之所恭敬，妇人之所以
姣好也。”

《新论》：“黄公美女，乃得丑名。”

《扬蛾眉》者。为丑女之所妒。

赪颜玉理，眄视巧笑，众目之所悦也。“轩皇爱嫫母之
丑貌，不易落英之丽容。”

镜形如杯，以照西施，镜纵则面长，镜横则面广，非西
施貌易，所照变也。

《盐铁论》说“西施之美，无益于容。”

《论衡》：夫“好容人所好也，其遇固宜。或以丑面恶色称
媚于上，嫫母、无盐是也。嫫母进于黄帝，无盐纳于齐
王，故贤不肖可豫知，遇难先图。”

魏女色艳，郑袖鼻之。

《外史王之宫》：“粲姬盆幕，融如阳春。歌姬倚瑟，舞姝临
纛。”

《拾遗记》：“列女成群，迷心动虑。所爱之容，恐不及玉，纤
腰皓齿，患不如神。”

《述异记》：吴故宫有香水溪，俗云西施浴处，人呼为脂
粉塘。吴王宫人濯妆于此，溪上源至今馨香。古诗云：
“安得香水泉，濯郎衣上尘。”

《诗品》：“女有扬蛾入宠，再盼倾国。”

《文心雕龙》“里丑捧心”，不关西施之嚬。

唐乐史《绿珠传》：“绿珠者，姓梁，白州博白县人也。州则
南昌郡，古越地。秦象郡，汉合浦郡地。唐武德初，削平
萧铣，于此置南州，寻改为白州，取白江为名。州境有
博白山、博白江、盘龙洞、房山、双角山、大华山。山上有
池，池中有婢妾鱼。绿珠生双角山下，美而艳。赵俗以
珠为上宝，生女为珠娘，生男为珠儿。”“绿珠之字，由此”
而称。晋石崇为交趾采访使，以真珠三斛致之。崇有
别庐在河南金谷，涧中有金水自太白源来。崇即川
阜制园馆。绿珠能吹笛，又善舞，崇以《明妃曲》教之，而
自制新诗曰：我本良家子，将适单于庭。辞别未及终，
前驱已抗旌。仆御涕流漓，辕马悲且鸣。哀郁伤五内，
涕泣沾珠缨。行行日已远，遂造匈奴“城，延伫于穷庐。
加我阏氏名，殊类非所安。虽贵非所荣，父子见凌辱，
对之惭且惊。杀身良不易，默默以苟生。苟生亦何聊，
积思愤且盈。愿假飞鸟翼，弃之以遐征。飞鸣不我顾，
伫立以屏营。昔为匣中玉，今为粪上英。朝华不足欢，
甘与秋草并。传语后世人，远嫁难为情。”崇又作《懊恼
曲》以赠绿珠。崇之美艳者千馀人，择数十人妆饰一
等，使同侍之，不相分别。刻玉为倒龙珮，镂金为凤凰
钗，结袖绕楹而舞。欲有所召者，不呼姓名，悉听珮声
视钗色。珮色轻者居前，钗色艳者居后，以为行次而
进。赵王伦乱常贼类孙秀，使人求绿珠，崇方登凉观，
临清水，妇人侍侧，使者以告。崇出侍婢数百人以示
之，皆蕴兰麝而被罗绮，曰：“在所择。”使者曰：“君侯服御，
丽则丽矣”，然受命指索绿珠，不知孰是。崇勃然曰：“吾
所爱不可得也。”秀因是《谮伦》族之。收兵忽至，崇谓绿
珠曰：“我今为尔获罪。”绿珠泣曰：“愿效死于君前。”崇固
止，于是坠楼，而崇弃东市。时人名其楼曰绿珠楼。楼在步广里，近狄泉，在王城之东。绿珠有弟子朱韩，有
国色，善吹笛，后入晋明帝宫中。今白州有一派水，自
双角山出，合容州江，呼为绿珠江，亦犹归州有昭君
滩、昭君村、昭君场，吴有西施谷、脂粉塘，盖取美人出
处为名。又有绿珠井，在双角山下者，老传云，汲此井
者，诞女必多美丽。里闾有识者，以美色无益于国，以
巨石填之尔后虽有产女端妍者，而七窍四肢多不
完具。异哉山水之使然。昭君村生女，皆炙破其面。故
白居易诗曰：“不敢往者戒，恐贻来者冤。”至今村女面，
烧灼成瘢痕，又以不完具而惜焉。牛僧儒《周秦行纪》
云：“夜宿薄太后庙，见戚夫人、王嫱、太真妃、潘淑妃，各
赋诗言志。别有善笛女子，短鬟，窄衫贝带，貌甚美，与
潘氏偕来”，太后接坐居之，令吹笛，往往亦及酒。太后
顾而谓曰：“识此否？石家之绿珠也。”潘妃养作妹。太后
曰：“绿珠能无诗乎？”绿珠相谢，作诗曰：“今日人非昔日
人，笛声空怨赵王伦。红残翠碎花楼下，金谷千年更
不春。”太后曰：“牛秀才远来，今日谁人与伴？”绿珠曰：“石
尉卫性严忌，今有死，不可及乱。事虽诡怪，聊以”解颐。
噫！石崇之败，虽自《绿珠》始，亦其来有渐矣。崇常刺荆
州，劫夺远使臣，杀客商，以致巨富。又遗王恺鸩鸟，共
为鸩毒之事。有此阴谋，加以美燕邀集，令美人行酒，
客饮不尽者，令黄门斩美人。王丞相与大将军常共
访崇，丞相素不能饮，辄自强，至于沉醉。至大将军故
不饮，以观其气色。已斩三人。君子曰：祸福无门，惟人
所召。崇心不义，举动杀人，乌得无报也？非绿珠无以
速石崇之诛，非石崇无以显绿珠之名。绿珠之堕楼，
侍儿之有真节者也。比之于古，则有田六出。六出者，
王进贤侍儿也。进贤，晋愍太子妃。洛阳乱，石勒掠进
贤渡孟津，欲妻之。进贤骂曰：“我皇太子妇，司徒公女，
小子敢干我乎？”言毕投河六出曰：“大既有之，小亦宜
然。”复投河中。又有窈娘者，武周朝乔知之宠婢也，盛
有姿色，特善歌舞，知之教之读书，善属文，深所爱幸。
时武承嗣骄贵，内宴酒酣，迫知之将金玉赌窈娘，知
之不肯，便使人就家强载以归。知之怨悔，作《绿珠篇》
以叙其怨。词曰：石家金谷重新声，明珠十斛买娉婷。
“此日可怜无复比，此时可喜得人情。君家闺阁欲窥
难，尝将歌舞借人看。富贵雄豪非分理，骄矜势力横
相干。辞君去君终不忍，徒劳掩面伤红粉。百年离别
在高楼，一代红颜为君尽知之。”私赂承嗣家，阉奴传
诗于窈娘。窈娘得诗悲泣，投井而死。承嗣令汲出，于
衣中得诗，鞭杀阉奴，讽吏罗织之，以至杀焉。悲夫！二
子以爱姬示人，掇丧身之祸，所谓倒持太阿，授人以
柄。《易》曰：“慢藏诲盗，冶容诲淫。”其此之谓乎！后诗人题
歌舞妓者，皆以绿珠为名。庾肩吾曰：“兰堂上客至，绮
席青弦抚。自作明君辞，还数绿珠舞。”李元操云：“绛树
摇歌扇，金谷舞筵开。罗袖拂归客，留欢醉玉杯。”江总
诗云：“绿珠含泪舞，孙秀强相邀。”绿珠之没，已数百年
矣，诗人尚咏之不已，其故何哉？盖一婢子不知书，而
能感主恩，愤不顾身，其志烈凛凛，诚足使后人仰慕
歌咏也。至有享厚禄，盗高位，亡仁义之行，怀反复之
情，暮四朝三，唯利是视，节操反不若一妇人，岂不愧
哉！今为此传，非徒衒美丽，张祸源，且欲惩戒辜恩负
义之类也。季伦死后十日，赵王伦败，左卫将军赵泉
斩孙秀于中书，军士赵骏剖秀心食之，伦囚金墉城，
赐金屑酒，伦惭，以巾覆面曰：“孙秀误我也！”饮金屑而
死。皆夷家族。南阳生曰：此乃天之报怨，不然，何以枭
夷之，立见乎？〈绿珠已入烈部故以此入杂录〉

《妆楼记》：“女星傍一小星，名始影”，妇女于夏至夜候而
祭之，得好颜色。

《闻见后录》：“归州有昭君村，村人生女，无美恶皆炙其
面。白州有绿珠村，旧井尚存。或云饮其水生美女，村
人竟以瓦石实之。”岂亦以二女子所遭为不祥耶？《容
斋五笔》：诗三百篇中，其誉妇人者至多，如叙宗姻之
贵者，如平王之孙，齐侯之子，汾王之甥，蹶父之子，齐
侯之子，卫侯之妻，东宫之妹，邢侯之姨谭公。惟私夸
服饰之盛者，若副笄六珈，如山如河，“玉之瑱也，象之
揥也。”赞容色之美者，若“唐棣之华，华如桃李，鬒发如
云，手如柔荑，肤如凝脂，领如蝤蛴，齿如瓠犀，螓首蛾
眉，巧笑倩兮，美目盼兮，颜如舜华，洵美且都。”语嫁聘
之侈者，若“百两彭彭，八鸾锵锵，不显其光”，“诸娣从之，
祁祁如云，烂其盈门”，其词可谓尽善矣。魏、晋、六朝，流
连光景，不可胜述。唐人播之歌诗，固亦极挚。若“态浓
意远淑且真，肌理细腻骨肉匀。绣罗衣裳照暮春，蹙
金孔雀银麒麟，翠微”“叶垂鬓唇，珠压腰衱稳称身。
深宫高楼入紫清，金作蛟龙盘绣楹。佳人当窗弄白
日，弦将手语弹鸣筝。回眸一笑百媚生，六宫粉黛无
颜色。后宫佳丽三千人，三千宠爱在一身。金屋妆成
娇侍夜，玉楼宴罢醉和春。楼上楼前尽珠翠，眩转荧
煌照天地。”此皆李、杜、元、白之丽句也。予独爱朱庆馀
《闺意》一绝句，上籍水部者曰：“洞房昨夜停红烛，待晓
堂前拜舅姑。妆罢低声问夫婿，画眉深浅入时无？”细味此章不谈量女之容貌，而其华艳韶好，体态温柔，
风流酝藉，非第一人不足当也。欧阳公所谓“状难写
之景，如在目前，含不尽之意，见于言外，然后为工。”斯
之谓也。庆馀名可久，以字行。登宝历进士，而官不达。
著录于《艺文志》者，只一卷，予家有之，他不逮此。张籍
酬其篇云：“越女新妆出镜心，自知明艳更沉吟。齐纨
未是人间贵，一曲菱歌直万金。”其爱之重之可见矣。
然比之《庆馀》，殊为不及。

《槁简赘笔》。自古咏妇人诗云：“手如柔荑，肤如凝脂，领
如蝤蛴，齿如瓠犀，螓首蛾眉，巧笑倩兮，美目盼兮。”宋
玉云：“增之一分则太长，减之一分则太短，施朱太赤，
傅粉太白”，固已的的分其状貌矣。韩退之云：“清声而
便体，秀外而慧中。飘轻裾，曳长袖，粉白黛绿者，列屋
而闲居，妒宠而负恃，争妍而取怜，又何费辞之繁”至
元微之云：“近昵妇人，晕洎眉目，绾约头发衣服。”广修
之度，匹配色泽，尤极怪艳。因为艳诗，可谓直状，略无
隐蓄。陶渊明作《闲情赋》，固多微词，梁昭明便谓白玉
微瑕。以此言之，宜乎当时深斥，以为淫言绮语，入人
肌肤。偶读元氏叙诗寄乐天书，故录其语。

《墨庄漫录》：《玉台新咏》：梁沈约休文有《六忆诗》，盖艳词
也。其后少有效其体者。王全玉乃作宫体《十忆诗》，李
元膺重见之，爱其词意宛转，且曰：“读之动人老狂不
能已，聊复效尤。亦作十绝，谓忆行、忆坐、忆饮、忆歌，忆
书、忆博、忆颦、忆笑、忆眠、忆妆也。其一曰：‘屏帐腰支出
洞房，花枝窣地领巾长。裙边遮定双鸳小，只有金莲
步步香’。”其二曰：“椅上藤花阚面平，绣裙斜绰茜罗轻。
踏青姊妹频来唤，鸳履贪弓不意行。”其三曰：“绿蚁频
催未厌多，帕罗香软衬金荷。从教弄酒春衫涴，别有
风流上眼波。”其四曰：“一串红牙碎玉敲，碧云无力驻
云霄。也知唱到关情处，缓按馀声眼色招。”其五曰：“纤
玉参差象管轻，蜀笺小研碧窗明。袖纱密掩嗔郎看，
学写鸳鸯字未成。”其六曰：“小阁争筹画烛低，锦茵围
坐玉相欹。娇羞惯被吾郎戏，袖掩春葱出注迟。”其七
曰：“漫注横波无语处，轻拢小板欲歌时。千愁万恨关
心曲，却使眉尖学别离。”其八曰：“从来题目值千金，无
事羞多始见心。乍向客前犹掩敛，不知已觉钿窝深。”
其九曰：“泥娇成困曰：初长，暂卸轻裙玉簟凉。漠漠帐
烟笼玉枕，粉肌生汗白莲香。”其十曰：“宫样梳儿金缕
犀，钗梁水玉刻蛟螭。眉间要点双心事，不管萧郎只
画眉。”其情致殊妍丽，自非风流才思者不能作也。
西施，美人也，三尺童子皆知其为越，献于吴以亡吴
也。《吴越春秋》云：越王使相者得苎萝山鬻薪之女曰
西施，郑“旦饰以罗縠，教以容步，而献于吴。”《庄子》曰：“西
施病心而矉，其里之丑人见而美之，归亦捧心而矉。”
《孟子》云：“西子蒙不洁，则人皆掩鼻而过之。”注云：“西子，
古之好女西施也。”毛嫱，亦美人也。《庄子》曰：“毛嫱丽姬，
人之所美也。鱼见之深入，鸟见之高飞。”《释音》注：“司马
彪云：‘毛嫱，古美女。一云越王美姬也’。”骊姬，晋“献公嬖
之以为夫人。”崔撰本作“西施。”又《慎子》云：“毛嫱、西施，天
下之至姣也。”按《左氏传》，越之灭吴，在鲁哀公之二十
二年。《孟子》尝见梁惠王、齐宣王。自鲁哀公之二十二
年至魏王之元年。一百四年至齐宣王之元年。一百
三十二年乃魏惠王之二十九年也。《史记庄子传》云：
“名周，与梁惠王、齐宣王同时。”则庄子与孟子盖一时。
慎子名到，与淳于髡、驺奭之徒皆战国时人，亦庄、孟
一时也。又《史记》表晋献公五年伐骊戎，得骊姬，是岁
己酉也。至魏惠王之元年，三百七年。若以毛嫱为越
王美姬，又与骊姬非同时。而崔撰以骊姬为西施，故
以为近。故说者谓庄孟、慎子所言西施，皆越之献吴
者。然予读《管子·小称篇》有云：“毛嫱、西施，天下之美人
也。盛怒气于面，不能以为好。”《史记》表齐威公小白之
元年丙申也，鲁欲与齐公子纠入。后小白，齐距鲁，生
致管仲。是岁至越灭吴，计二百一十三年。而管仲之
书已言毛嫱、西施，是二人者皆前古之人矣。岂越之
西施，冒古之美人以为名耶？是有二西施矣，而毛嫱
亦非越王之美姬明甚。司马彪之注乃臆说也。当更
质于博洽者。

唐来鹏有《观忏会夫人》诗云：“回眸绿水初波起，合掌
白莲花未开。”嘉祐中，有王永年者，娶宗女，求举于窦
卞、杨绘，得监金耀门书库。永年尝置酒延卞、绘，出其
妻间坐，妻以左右手掬酒以饮，卞、绘谓之曰：“白莲花
盏，可谓善体物者也。”然意亦取鹏之诗云。

李文叔尝有《杂书》，论左、马、班、范、韩之才云：“司马迁之
视左丘明，如丽倡黠妇，长歌缓舞，间以谐笑，倾盖立
止，亦可喜矣。然而不如绝代之女，方且却铅黛，曳缟
纻，施帷幄，裴徊微吟于高堂之上，使淫夫穴隙而见
之，虽失气疾归，不食以死，而终不敢意其一启齿而
笑也。”

《彦周诗话》：诗人写人物态度，至不可移易。元微之《李
娃行》云：“髻鬟峨峨高一尺，门前立地看春风。”此定为
媢妇。退之《华山女》诗云：“洗妆拭面著冠帔，白咽红颊长眉青。”此定是女道士。东坡作《芙蓉城》诗，亦用“‘长眉
青’三字云：‘中有一人长眉青，炯如微云淡疏星’。”便有
神仙风度。

《彦周诗话》：杨炎歌云：“雪面淡蛾天上女，凤箫鸾翅欲
飞去。玉钗翘碧步无尘，楚腰如柳不胜春。”为元载侍
姬瑶英作也。

《彦周诗话》：“杜牧之作《赤壁》诗云：‘折剑沉沙铁未消，自
将磨洗认前朝。东风不与周郎便，铜雀春深锁二乔’。”
意谓赤壁不能纵火，为曹公夺二桥，置之铜雀台上
也。孙氏霸业，系此一战，社稷存亡，生灵涂炭都不问，
只恐捉了二乔。可见措大不识好恶。

《彦周诗话》：王晋卿得罪外谪，后房善歌者名啭春莺，
乃东坡所见也，亦遂为密县马氏所得。后晋卿还朝，
寻访，微知之，作诗云：“佳人已属沙吒利，义士今无古
押衙。”仆在密县，与马缙辅游甚久，知之最详。缙辅在
其兄处犹见之，国色也。《西清诗话》中载此事，云过颍
昌见之，传误也。

《西溪丛语》：杜牧之诗云：“娉娉袅袅十三馀，豆蔻梢头
二月初。”不解豆蔻之义，阅《本草》，岂蔻花作穗，嫩叶卷
之如生，初如芙蓉，穗头深红色，叶渐展，花渐出而色
微淡，亦有黄白色，似山姜花，花生叶间。南人取其未
大开者，谓之“含昭花”，言尚小如妊身也。

《吴越春秋》云：吴国西子被杀。杜牧之诗云：“西子下姑
苏，一舸逐鸱夷。”东坡词云：“五湖闻道，扁舟归去，仍携
西子。”予问王性之，性之云：“西子自下姑苏，一舸自逐
范蠡，遂为两义，不可云范蠡将西子去也。”尝疑之别
无所据。因观唐景龙《文馆记》，宋之问分题得《浣纱篇》
云：“越女颜如花，越王闻浣纱。国微不自宠。献作吴宫”
娃。“山薮半潜匿，苎罗更蒙遮。一行霸勾践，再笑倾夫
差。艳色夺常人，效颦亦相夸。一朝还旧都，靓妆寻若
耶。鸟惊入松萝，鱼畏沉荷花。始觉冶容妾，方误群心
邪。”此诗云“复还会稽”，又与前不同，当更详考。

《墨子》云：“楚灵王好细腰，故其臣皆三饭为节，胁息然
后带，缘墙然后起。”《韩非子》云：“楚庄王好细腰，一国皆
饥色。”刘禹锡《踏歌行》云：“为是襄王故宫地，至今犹是
细腰多。”未知孰是。

《野客丛谈》：韦苏州诗曰：“西施且一笑，众女安得妍。”而
白乐天诗曰：“回眸一笑百媚生，六宫粉黛无颜色。”杜
子美诗云：“须臾九重真龙出，一洗万古凡马空。”而东
坡颂曰“奋鬣长鸣，万马皆喑。”等一意耳。其后用之益
精明。余尝用是语为一联云：“六宫无色回眸笑，万马
皆喑奋鬣鸣。”吴曾《漫录》谓白乐天“回眸一笑百媚生”，
盖祖李白《清平词》“一笑皆生百媚”之语。李白之语，又
有所自。观江总“回身转佩百媚生”，“插花照镜千娇出”，
意又出此。

东坡诗曰：“他年一舸鸱夷去，应记侬家旧姓西。”赵次
公注：“‘‘按《寰宇记》：东施家，西施家。施者其姓，所居在西，
故曰西施。今云旧姓西施’，不契勘耳。余恐言旧住西’，
传写之误，遂以住为姓。既是姓西，何问新旧？”此说甚
不通，“应记侬家旧住西”，正此一字，语意益精明矣。
李贺诗：“西施晓梦绡帐寒，香鬟堕髻半沉檀。辘轳咿
哑转鸣玉，惊起芙蓉新睡足。”以芙蓉睡足事为西施
用，亦佳。唐诗亦有“一枝娇醉卧芙蓉”之语。

《扪虱新话》：东坡酷爱西湖，尝作诗云：“若把西湖比西
子，淡妆浓抹总相宜。”识者谓此两句已道西湖好处。
公又有诗曰：“云山已作歌眉浅，山下碧桃清似眼。”予
谓此诗又是为西子写生也。

《诚斋杂记》：“响屧廊，以楩梓板铺于地上，西施行则有
声，故名。”

《采兰杂志》：“昔有妇人思所欢，不见辄涕泣，恒洒泪于
北墙之下。后洒处生草，其花甚媚，色如妇面，其叶正
绿反红。秋开，名曰‘断肠花’”，又名“八月春”，即今秋海棠
也。

《奚囊橘柚》，丽居孙亮爱姬也。鬒发香净，一生不用洛
成。疑其有辟尘犀钗子也。注曰：“洛成即今篦梳，似落
尘，字误未考。”

《下帷短牒》：“明妃，秭归人，临水而居，恒于溪中盥手，溪
水尽香。”今名“香溪。”

《元池说》：林立夏日，俗尚啖李，时人语曰：“立夏得食李，
能令颜色美。”故是日妇人作李会，取李汁和酒饮之，
谓之驻色酒。

长松茹退《憨憨子》曰：“天下以美妇人譬好花，以好花
譬美妇人。殊不知以人譬花，以花譬人，而能譬之者，
非花非人也。故曰：‘境缘无好丑，好丑起于心’。”

《辍耕录》：余向在武林日，于一友人处见陈居中所画
《唐崔丽人图》，其上有题云：“并燕莺为字联。徽氏姓崔。
非烟宜采画，秀玉胜江梅。薄命千年恨，芳心一寸灰。
西厢旧红树，曾与月徘徊。”余丁卯春三月，衔命陜右，
道出于蒲东普救之僧舍。所谓西厢者，有唐丽人崔
氏女遗照在焉。因命画师陈居中绘模真像，意非登
徒子之用心迨？将勉情钟始终之戒，仍拾四十言，使好事者知百劳之。歌以记云。泰和丁卯林锺吉日，十
洲锺玉大志宜之题。延祐庚申春二月，余传命至东
平，顾市粥《双莺图》观，久之，弗见主人而归。夜宿府治
西轩，梦一丽人，绡裳玉质，逡巡而前曰：“君玩《双莺图》
虽佳，非君几席间物，妾流落久矣，有双莺名冠古今，
愿托君为重。”觉而怪之，未卜其何祥。迟明欲行，忽主
人携《莺图》来，且四轴。余意丽人双莺，符此数耳。继出
一小轴，乃梦所见，有诗四十字，跋语九十八，识曰：“泰
和丁卯出蒲东普救僧舍，绘唐崔氏《莺莺真》，十洲种
玉，大志宜之题。画与诗书，皆神品也。”余惊诧良久，时
有司郡官吏环视，因“缩不目，托以跋语佳胜赎之。”吁！
物理相感，果何如耶？岂法书名画，自有灵耶？抑名不
朽者随神耶？遇合有定数耶？余尝谓关睢硕人，姿德
兼备，君子之配也；琴心雪句，才艳联芳，文士之偶也。
自诗书道废，丈夫弗学，况女流乎？故近世非无秀色，
往往脂粉腥秽，鸦凤莫辨，求其仿佛《待月章》之万一，
绝代无闻焉。此亦慨世降之一端也。因归于我，义弗
辞已。宜之者，盖前金赵愚轩之字，曾为巩西簿，遗山
谓“泰和有诗名，五言平淡，他人未易造”，信然。泰和丁
卯迨今百十四年云。其月二日，壁水见士思容题右，
共五百九字，虽不知壁水见士为何如人，然二君之
风韵可想见矣。因俾嘉禾绘工盛懋临写一轴。适舅
氏赵公待制雝，见而爱之，就为录文于上。按唐元微
之传奇莺莺事，以为张生寓蒲之普救寺，适有孀妇
崔氏，亦止兹寺。崔氏妇，郑女也。生出于郑，视郑则异
派之从母。因丁文雅军扰掠蒲人，郑惶骇不知所措。
生与将之党善，请吏护之，不及于难。郑厚生德，谓曰：
“姨之弱子幼女，当以仁兄之礼奉承。”命莺莺出拜，颜
色艳异，光辉动人。生问其年纪，郑曰：“十七岁矣。”生自
是惓之，私礼莺莺之侍婢红娘，间道其意。既而诗章
往复，遂酬所愿。中间离合多故，然不能终谐伉俪。说
者以为生即张子野。宋王性之著《传奇辨正》。按：微之
作《姨母郑氏墓铭》云：其既丧夫，遭军乱，微之为保护
其家。又作《陆氏志》云：“余外祖睦州刺史郑济。”白乐天
作《微之母郑氏志》，亦言郑济女。而唐《崔氏谱》：永宁尉
鹏娶郑济女。则莺莺乃崔鹏之女，于微之为中表也。
《传奇》言生年二十二，乐天作《微之墓志》，以太和五年
薨，五十三，即当以大历十四年乙未生，至贞元庚辰
正二十二岁。凡此数端，决为微之无疑，特托他姓以
避就耳。

《丹铅总录》：方逊志云：“子美论书则贵瘦硬，论画马则
鄙多肉，此自其天资所好而言，非通论也。大抵字之
肥瘦各有宜，未必瘦者皆好而肥者便非也，譬之美
人然。”东坡云：“妍媸肥瘦各有态，玉环飞燕谁可轻？”又
曰：“书生老眼省见稀，画图俱怪周昉肥。”此言非特为
女色评，持以论书画可也。予尝与陆子渊论字，子渊
云：“字譬美女清妙，清妙不清则不妙。”予戏答曰：“丰艳
丰艳，不丰则不艳。”子渊首肯者再。

世传西施随范蠡去，不见所出，只因杜牧“西子下姑
苏，一舸逐鸱夷”之句而附会也。予切疑之，未有可证
以折其是非者。一日，读《墨子》曰：“吴起之裂，其功也；西
施之沉，其美也。”喜曰：此吴亡之后，西施亦死于水，不
从范蠡去之一证。墨子去吴越之世甚近，所书得其
真，然犹恐牧之别有见。后检《修文御览》见引《吴越春
秋逸篇》云：“吴亡后，越浮西施于江，令随鸱夷以终，乃
嗟曰：‘此事正与《墨子》合’。”杜牧未精审一时趁笔之过
也。盖吴既灭，即沉西施于江。浮，沉也，反言耳。随䲭夷
者，子胥之谮死，西施有力焉。胥死盛以鸱夷，今沈西
施，所以报子胥之忠，故云“随鸱夷以终。”范蠡去越，亦
号䲭夷子，杜牧遂以子胥䲭夷为范蠡之䲭夷，乃影
撰此事，以堕后人于疑网也。既又自笑曰：“范蠡不幸
遇杜牧，受诬千载，又何幸遇予而雪之，亦一快哉！”
《诗》：“有女同车，颜如舜华。将翱将翔，佩玊琼琚。彼美孟
姜，洵美且都。”孟姜，世族贵女也，美质之佳丽也，都饰
之闲雅也。颜如舜华，可以言美矣；佩玉琼琚，可以言
都矣。盖冶容艳态，多出于膏腴甲族薰浓含浸之下。
彼山姬野妇，虽美而不都，纵有舜华之颜，加以琼琚
之佩，所谓婢作夫人，鼠披荷带。故曰：“三代仕宦，方会
穿衣吃饭。”苟非习惯，则举止羞涩，乌有闲雅乎？汉宫
尹夫人之见邢夫人，贾充家郭氏之见李氏，亦可证
也。譬之士之有所卓立，必藉国家教养，父兄渊源，师
友讲习，三者备而后可。采薪之女，教之容止，七日而
倾吴宫。钓渭之夫，立之尚父，三年而集周统，岂理之
常也哉？

病榻手欥，说者曰：“宋人小说不及唐人”是也。殊不知
唐人小说，不及汉人。如华峤《明妃传》云：“丰容靓饰，光
明汉宫，顾影徘徊，耸动左右。”伶元《飞燕外传》云：“以辅
属体，无所不靡。”郭子横《丽娟传》云：“玉肤柔软，吹气胜
兰。”不欲衣缨拂之，恐体痕也。

《女红馀志》语曰：“欲知菡萏色，但请看芙蓉。欲知莫愁
美，但看阿侯容。”阿侯，莫愁子也戏瑕，毛嫱，丽姬人之所美也。“鱼见之深入，鸟见之高
飞。”此出漆园氏语。故唐人宋之问《浣溪篇》云：“鸟惊入
松萝，鱼畏沉荷花。”后世遂称沈鱼落雁之容。至《抱朴
子》曰：“昔西施心痛，卧于道侧，兰麝芬芬，见者咸美其
容。”此又言色能感夫“草木，不独鱼鸟之有情者矣。”
《楚小记》：“章华台旁土城故址，云：是灵王细腰宫也。舞
榭歌台，烟消烬灭，美人香骨，化作车尘。惟留得破寺
钟声，共白杨萧萧相和耳。”

《逌、旃》《璅》言大同。妇人好饰尚脂，多美而艳，夫妇同行，
人不知是夫有是妇也。

《析津日记》：古诗：“燕赵多佳人，美者颜如玉。被服罗裳
衣，当户理清曲。”然燕中妇女虽曰秾丽，大约调朱杀
粉，涂饰为多。十三而嫁，至三十而憔悴矣。此如舜华
易落，何如玉之有？

《珍珠船意》可香初名宜爱，或云此江南宫中香，有美
人字曰“宜爱，此香故名宜爱。”

“秦韩出异姝，娇妍委靡，消魂夺目。邻国购之，千金不
许。